**HUDIT započeo s radom u Odboru nacionalnih članica EHPA-e**

Na sastanku Odbora nacionalnih članica, održanom u Brusselsu 8. listopada 2019., sudjelovala je Hrvatska udruga za dizalice topline. Uz predstavnika Hrvatske, na sastanku su sudjelovali predstavnici nacionalnih udruženja iz Austrije, Litve, Finske, Švedske, Norveške, Švicarske, Mađarske, Poljske, Francuske, Njemačke i Belgije. Europska unija prvo je veliko gospodarstvo koje je svoje obveze na temelju Pariškog sporazuma o klimatskim promjenama prenijelo u obvezujuće zakonodavstvo, a pri čemu su države članice pripremile nacrte integriranih nacionalnih energetskih i klimatskih planova s ciljem da Europska unija postane klimatski neutralna do 2050. godine. Upravo su nacionalni energetski i klimatski planovi bili glavna tema sastanka. Svaki predstavnik nacionalnog udruženja prezentirao je radne verzije dokumenta koji su ocjenjeni od strane Europske komisije, s naglaskom na implementaciji dizalica topline, te izdvojio najbolje i najlošije mjere za njihovu širu primjenu.

Među primjerima poticajnih mjera istaknute su: poticaji za renovaciju i obnovu objekata za domaćinstva s niskim primanjima (Francuska), porezno rasterećenje za ulaganja u energetsku obnovu i OIE (Poljska), program subvencija zamjene kotla s dizalicom topline, smanjenje cijene električne energije te uvođenje poreza na CO2 (Njemačka), zabrana ugradnje kotlova na lož ulje (Belgija), zabrana korištenja ugljena (Finska).

Sve nacionalne članice pozvane su da kroz komunikaciju i aktivnosti prema resornim ministarstvima i radnim grupama potaknu izmjene i dopune Nacionalnih planova u svrhu veće promocije dizalice topline.

U drugom dijelu sastanka predstavljene su tekuće aktivnosti pojedinih nacionalnih udruženja s prikazom stanja tržišta dizalica topline u prvoj polovici godine. Europsko tržište dizalica topline bilježi kontinuirani porast broja ugrađenih dizalica topline, a brojke iz prve polovice godine pokazuju da će se taj trend trebao nastaviti. Porast broja ugrađenih sustava povlači pitanje kvalitete izvedbe dizalica topline te je zajednički zaključak da se trebaju uložiti dodatni napori u edukaciji i izobrazbi stručnjaka i tehničara uključenih u izvođenje i ugradnju dizalica topline.

Predstavnik HUDIT-a predstavio je ukratko motivaciju i tekuće aktivnosti Udruge vezane uz osnivanje sustava praćenja tržišta unutar Hrvatske, a sudjelovanje hrvatskog predstavnika jednoglasno je pozdravljeno od osoblja EHPA-e i članova glavnog Odbora.